Kirjallinen kysymys

Kaakkois-Suomen lääkärihelikopterista

Eduskunnan puhemiehelle

Kaakkois-Suomessa on suuri tarve lääkärihelikopterille. Puute on ollut tiedossa jo viimeiset kymmenen vuotta. Vuonna 2015 eduskunnan oikeusasiamies totesi, että Kaakkois-Suomi ja Pohjanmaa tarvitsevat lääkärikopterin kansalaisten yhdenvertaisuuden turvaamiseksi. Pohjanmaan lääkärihelikopteri on jo pari vuotta sitten saatu toimintaan, mutta Kaakkois-Suomessa tilanne on toinen.

Tukikohdan sijoituspaikasta Kaakkois-Suomessa käytiin pitkiä keskusteluja. Vaikka useat seikat, kuten valmis infra ja laajan päivystyksen sairaalapalvelujen läheisyys samoin kuin sosiaali- ja terveysministeriön asiantuntijatyöryhmän näkemys, olisivat puoltaneet Lappeenrantaa luontevimmaksi sijoituspaikaksi, tukikohta päätettiin perustaa Kouvolaan, missä on akuuttilääketieteen päivystys.

Suomen kahdeksannen lääkärihelikopteritukikohdan rakentaminen aloitettiin Kouvolassa valituskierrosten jälkeen viimein tänä syksynä. Tukikohta rakentuu Utin lentokenttäalueelle, missä haasteita toiminnalle aiheuttaa vilkas laskuvarjohyppytoiminta. Ongelmallista myös on, että alueen sairaaloilla Kouvolassa ja Kotkassa ei ole helikoptereille varattuja laskeutumispaikkoja. Nykyisten arvioiden mukaan toiminta on käynnistymässä vasta vuonna 2026.

Hallitus on sairaalaverkon karsimista koskevalla esityksellään heikentämässä entisestään Kouvolan sairaalapalveluiden saatavuutta, sillä jatkossa Kouvolan päivystyksen osalta ei säädettäisi ympärivuorokautisesta akuuttilääketieteen päivystyksestä. Kiireellisten helikopterikuljetusten tarve muihin sairaaloihin voi lisääntyä, kun akuuttilääketieteen päivystys Kouvolassa lakkaa hallituksen suunnitelmien mukaisesti.

Päivystyspalveluiden puuttumisen seurauksena Kouvolasta lääkärihelikopteri joutuisi erikseen lentämään joko Lappeenrantaan tai pääkaupunkiseudulle sairaalaan ja sieltä takaisin Uttiin. Tämä tarkoittaa, että toiseen suuntaan kopteri lentää aina tyhjillään. Tämä ei ole polttoainekustannusten, ajankäytön eikä etenkään ympäristön kannalta perusteltua. Myös potilasturvallisuus vaarantuu, jos tukikohta on kauempana laajan päivystyksen sairaalasta ja hoitoon pääsy vie siksi kauemmin.

Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

Onko hallitus ottanut huomioon ja arvioinut, miten se, että Kouvolan sairaalan osalta ei enää jatkossa säädettäisi ympärivuorokautisesta akuuttilääketieteen päivystyksestä, vaikuttaa lääkärihelikopterin toimintaan, ja

pitäisikö lääkärihelikopterin sijoituspaikkaa harkita uudelleen, vai tulisiko päätös akuuttilääketieteen ympärivuorokautisesta päivystyksestä peruuttaa?

Helsingissä 18.12.2024

­­­­­­­­­­­­­­­­­­­­­­­­­­­­­

Suna Kymäläinen (sd.)